## Pravilnik o ribolovnim alatima i opremi za rekreacijsko-športski ribolov na moru

### NN 105/1996 (13.12.1996.), Pravilnik o ribolovnim alatima i opremi za rekreacijsko-športski ribolov na moru

# MINISTARSTVO POLJOPRIVREDE I ŠUMARSTVA

Na temelju članka 26. i članka 40. stavka 1. točke 1., 2. i 3. Zakona
o morskom ribarstvu ("Narodne novine", br. 74/94 i 57/96) ministar poljoprivrede
i šumarstva donosi

## **PRAVILNIK**

### **O RIBOLOVNIM ALATIMA I OPREMI ZA REKREACIJSKO-ŠPORTSKI RIBOLOV NA MORU**

Članak 1.

Ovim Pravilnikom propisuje se način, vrste i količine ribolovnih alata
i opreme koja se smije rabiti u obavljanju rekreacijsko-športskog ribolova
na moru.

Članak 2.

Rekreacijsko-športski ribolov na moru smije se obavljati samo uz uporabu
slijedećih vrsta ribolovnih alata i opreme:

1. UDIČARSKI RIBOLOVNI ALATI

- povraz ili tunja (odmet, kančenica, povlačni povraz ili panula);

- povraz s kukom (koju čini vijenac igala ili udica) za lov glavonožaca;

- plivajući povraz ili tunja samica;

- parangal.

2. PROBODNI RIBOLOVNI ALATI

- osti;

- podvodna puška.

3. NAPRAVA (TRAPULA) ZA LOV VELIKOG CRVA.

4. UMJETNA RASVJETA (FERAL)

Članak 3.

U obavljanju rekreacijsko-športskog ribolova na moru smiju se rabiti
slijedeće količine dozvoljenih vrsta ribolovnih alata i opreme:

- ukupno do tri (3) komada povraza ili tunja (odmeta, kančenica, povlačnih
povraza ili panula) sa najviše po tri (3) udice na svakom povrazu;

- ukupno do tri (3) komada povraza s kukom (koju čini vijenac igala
ili udica) za lov glavonožaca;

- ukupno do deset (10) komada plivajućih povraza ili tunja samica, od
kojih svaka može imati najviše do dvije (2) udice;

- jedan ili više parangala sa ukupno do najviše stotpedeset (150) udica;

- do tri (3) komada osti;

- do tri (3) komada podvodne puške s uporabom osti ili harpuna;

- do tri (3) komada naprava (trapula) za lov velikog crva;

- umjetna rasvjeta (feral) jačine do 1.000 kandela (Cd).

Članak 4.

Rekreacijsko-športski ribolov na moru zabranjeno je obavljati od 15.
svibnja do 15. rujna na području uređenih plaža na udaljenosti manjoj od
100 metara od obala uređenih plaža.

Članak 5.

Umjetna rasvjeta (feral) u rekreacijsko-športskom ribolovu na moru smije
se rabiti samo kod ribolova ostima i kod ribolova povrazima s kukom za
lov glavonožaca.

Kod obavljanja rekreacijsko-športskog ribolova ostima uz uporabu umjetne
rasvjete (ferala) zabranjeno je rabiti plovilo sa ugrađenim staklom na
dnu plovila ili druge naprave pomoću kojih je moguće gledati pod morem.

Kod obavljanja rekreacijsko-športskog ribolova ostima uz uporabu umjetne
rasvjete (ferala) plovilo se smije pokretati samo uz uporabu vesala.

Članak 6.

Rekreacijsko-športski ribolov na moru koji se roneći ili plivajući obavlja
podvodnom puškom ili ostima smije se obavljati samo u vrijeme:

- od 07,00 do 20,00 sati u proljeće;

- od 07,00 do 20,00 sati ljeti;

- od 08,00 do 17,00 sati u jesen i

- od 8,00 do 16,00 sati zimi.

Rekreacijsko-športski ribolov na moru iz stavka 1. ovoga članka zabranjeno
je obavljati uz uporabu naprava pomoću kojih je osobi koja roni omogućeno
disanje pod morem ili kretanje na površini mora ili pod morem bez uporabe
vlastite snage.

Članak 7.

U obavljanju rekreacijsko-športskog ribolova na moru udičarskim ribolovnim
alatima ne smiju se rabiti jednokrake ili višekrake udice veličine manje
od 7 mm niti veće od 21 mm.

Veličina udica mjeri se širinom luka (zakrivljenog dijela) mjereno na
vanjskim rubovima, odnosno najvećom udaljenošću između vanjskog ruba prednjeg
i stražnjeg luka udice.

Članak 8.

Ako način na koji se smiju rabiti ribolovni alati i oprema kod obavljanja
rekreacijsko-športskog ribolova na moru nije propisan ovim Pravilnikom,
primjenjuju se odredbe Zakona o morskom ribarstvu i propisa donesenih na
temelju njega koji se odnose na namjenu ribolovnih alata i opreme koja
se smije rabiti u obavljanju ribolova.

Članak 9.

Danom stupanja na snagu ovoga Pravilnika prestaju važiti odredbe Pravilnika
o rekreacijsko-športskom ribolovu na moru ("Narodne novine", br. 29/95.
i 4/96) koje se odnose na način, vrste i količine ribolovnih alata i opreme
koja se smije koristiti u obavljanju rekreacijsko-športskog ribolova na
moru.

Članak 10.

Ovaj Pravilnik stupa na snagu 1. siječnja 1997. godine.

Klasa: 011-02/96-01/203

Urbroj: 525-01-96-1

Zagreb, 6. prosinca 1996.

Ministar
poljoprivrede i šumarstva
**Matej Janković**, v. r.

Pravilnik, NN 105/1996-2019